ΓΡΑΠΤΗ ΕΡΩΤΗΣΗ E-3017/96 υποβολή: Jean-Antoine Giansily (UPE) προς την Επιτροπή (11 Νοεμβρίου 1996)

Θέμα: Η κατάσταση του προσωπικού της Επιτροπής της Ευρωπαϊκής Ένωσης

1. Μπορεί άραγε να μας γνωστοποιήσει η Επιτροπή, υπό μορφήν συνοπτικού πίνακα, την κατανομή ανά ιθαγένεια, ανά κατηγορία και ανά βαθμό, στο εσωτερικό κάθε κατηγορίας, του συνόλου των μονίμων υπαλλήλων της Επιτροπής, αντιστοίχως στους δύο κύριους τόπους εγκατάστασης των υπηρεσιών της (Βρυξέλλες και Λουξεμβούργο), ανά Γενική Διεύθυνση και για τη Γενική Γραμματεία;

2. Μπορεί άραγε να μας παράσχει τις ίδιες πληροφορίες για τους εκτάκτους υπαλλήλους, τους επικουρικούς υπαλλήλους και/ή τους τοπικούς υπαλλήλους, που εργάζονται στις υπηρεσίες της, καθώς και στο σύνολο των αντιπροσωπειών της στις τρίτες χώρες και στις διάφορες υπηρεσίες που είναι εγκατεστημένες στα κράτη της Ένωσης;

3. Μπορεί μήπως η Επιτροπή να ανακοινώσει ποιούς γενικής φύσης προβληματισμούς εμπνέει σ' αυτήν η ανωτέρω κατάσταση του προσωπικού των υπηρεσιών της;

4. Είναι άραγε της γνώμης ότι τηρείται η αποκαλούμενη αρχή της «γεωγραφικής ισορροπίας»;

Απάντηση του κ. Liikanen εξ ονόματος της Επιτροπής (12 Δεκεμβρίου 1996)

Οι περισσότερες από τις πληροφορίες που ζητά το Αξιότιμο Μέλος του Κοινοβουλίου ευρίσκονται στην «Κατάσταση των αιτήσεων θέσεων απασχόλησης στα πλαίσια του προσχεδίου προϋπολογισμού 1997 και κατάσταση του προσωπικού» που υποβλήθηκε στην αρμόδια για τον προϋπολογισμό αρχή στα πλαίσια της συζήτησης του προϋπολογισμού 1997, και η οποία αποστέλλεται προσωπικά στο Αξιότιμο Μέλος του Κοινοβουλίου και στη γενική γραμματεία του Κοινοβουλίου. Όσον αφορά τα στατιστικά στοιχεία απασχόλησης ανά γενική διεύθυνση αφενός και ανά κατηγορία-βαθμό και ιθαγένεια αφετέρου, παραπέμπουμε το Αξιότιμο Μέλος του Κοινοβουλίου:

- στις σελίδες 46 έως 61 για τις θέσεις απασχόλησης του προϋπολογισμού λειτουργίας 7

- στις σελίδες 113 και εξής για τις θέσεις απασχόλησης του προϋπολογισμού έρευνας.

Στο Αξιότιμο Μέλος του Κοινοβουλίου και στη γενική γραμματεία του Κοινοβουλίου αποστέλλεται τεκμηρίωση σχετικά με την κατανομή μεταξύ Βρυξελλών και Λουξεμβούργου των μονίμων υπαλλήλων του προϋπολογισμού λειτουργίας. Όσον αφορά την κατάσταση των επικουρικών υπαλλήλων, για τους οποίους δεν υπάρχει πίνακας προσωπικού ο οποίος να αναφέρει τα κονδύλια που χορηγούνται από την Επιτροπή (προϋπολογισμός λειτουργίας) σε ανθρωποέτη ανά γενική διεύθυνση για το 1996, αποστέλλεται επίσης τεκμηρίωση απευθείας στο Αξιότιμο Μέλος του Κοινοβουλίου και στη γενική γραμματεία του Κοινοβουλίου. Όσον αφορά τους τοπικούς υπαλλήλους, οι σελίδες 80 έως 85 της κατάστασης περιγράφουν την κατάσταση αυτών των υπαλλήλων.

Όσον αφορά τα γραφεία και τις υπηρεσίες που ευρίσκονται στα κράτη μέλη, οι πληροφορίες πρέπει να ζητηθούν απευθείας από αυτές, δεδομένου ότι διαθέτουν δικό τους προϋπολογισμό και δικό τους πίνακα προσωπικού.

Η Επιτροπή υπενθυμίζει ότι οι διατάξεις του κανονισμού υπηρεσιακής κατάστασης (άρθρο 27) ορίζουν ότι καμία θέση δεν προορίζεται αποκλειστικά για τους υπηκόους ορισμένου κράτους μέλους και ότι η πρόσληψη πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας, αποδόσεως και ακεραιότητας, οι οποίοι επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών.

Η Επιτροπή καταβάλλει επομένως προσπάθεια να διασφαλίζει την πληροφόρηση των πολιτών όλων των κρατών μελών σχετικά με τις δυνατότητες πρόσληψης στο όργανο, ούτως ώστε να μπορούν να συμμετέχουν στους γενικούς διαγωνισμούς. Βεβαίως είναι δύσκολο να εξασφαλιστεί επαρκής αριθμός υποψηφίων από κάθε κράτος μέλος. Αυτό οφείλεται σε μία σειρά από παράγοντες που συνδέονται, παραδείγματος χάρη, με την κινητικότητα και με τους οικονομικούς όρους και τους όρους της αγοράς εργασίας. Καταβάλλονται ιδιαίτερες προσπάθειες για να ενθαρρύνονται οι υποψήφιοι κρατών μελών από τα οποία ήταν ανέκαθεν δύσκολο να προσελκυσθούν αρκετοί υποψήφιοι. Ο βαθμός δυσχερειών ποικίλλει ανάλογα με το είδος και το επίπεδο των διαγωνισμών.

Η Επιτροπή, καθώς εξάλλου και τα άλλα όργανα, δεν εφαρμόζει σύστημα ποσοστώσεων το οποίο να διασφαλίζει συγκεκριμένο αριθμό θέσεων ανά κράτος μέλος. Ένα τέτοιο σύστημα θα ήταν αντίθετο προς τον κανονισμό υπηρεσιακής κατάστασης. Είναι όμως προφανές ότι εξασφαλίζοντας την πρόσληψη με την ευρύτερη δυνατή γεωγραφική βάση, η Επιτροπή λαμβάνει υπόψη της τη σχετική σημασία των κρατών μελών.